**TEMA: HOEKOM?**

Vandag is die laaste dag van die jaar – wel, die kerklike jaar ten minste. En ons het netnou lekker saam gesels oor **wat** elkeen van ons hierdie jaar gedoen het.

My vrou (en ’n paar ander is ek seker) sal vir ons sê dat dit nie net oor die **WAT** gaan nie, maar ook, en soms veral, oor die **HOE**.

En dit is natuurlik waar. En daarom kan ons nie net aan die einde van die jaar dink oor **WAT** ons gedoen het nie, maar moet ons ook dink oor **HOE** ons dit gedoen het.

* **HOE** het ek hierdie jaar gewerk?
* **HOE** het ek hierdie jaar met my man, my vrou saamgeleef?
* **HOE** het ek hierdie jaar my tyd met my kinders deurgebring?
* **HOE** het ek met my familie en my vriende en my bure en my baas en my kliënte saamgeleef?

Maar miskien is daar nog ’n belangriker vraag om aan die einde van die jaar te vra....

Kom ons gaan kyk bietjie na een van die mees interessante **WAT**’s van Jesus se lewe:

Lukas 5:15, 16:

15Tog, ten spyte van Jesus se bevele, het die berig oor sy mag selfs vinniger versprei en groot skares het gekom om Hom te hoor preek en van hulle siektes genees te word.

**16Maar Jesus het Hom gereeld in ’n verlate plek[[1]](#footnote-1) afgesonder om te bid.**

Wow, is dit nie ’n aangrypende gedeelte nie?!!! Jesus is suksesvol – die mense stroom na Hom toe! Hulle wil kom hoor wat Hy preek, hulle wil kom beleef wat Hy doen, hulle is gereed vir sy boodskap, hulle het Hom nodig – en Hy gaan weg???!!!

Dink julle vir ’n oomblik in dat ek dit doen.... Die kerk sit vol om te hoor wat ek preek, reg vir die boodskap, ontvanklik – en ek gaan weg. Lidmate kom na my toe met hulle probleme en behoeftes en nood – en ek gaan weg, alleen, om te bid.

Dis amper ondenkbaar dat ’n dominee dit doen, wat nog van Jesus. Ek bedoel, Hy het geweet Hy het net ’n kort rukkie om sy werk te doen – Hy het 3 jaar om alles af te handel. En buitendien, hoekom bid Hý?!!! Hy is dan self God, hoekom het Hy nodig om te bid?!!!

Het jy al dit vir jouself afgevra: Hoekom het Jesus, wat self God is, gebid?

Hoekom?

**Hoekom**?Ja, **hoekom** is die vraag. En die antwoord. Want Jesus het gebid om sy **HOEKOM** te bevestig. Want sien, dis so maklik om te begin by die WAT en die HOE en dan die **HOEKOM** te vergeet. Dis so maklik om te begin by WAT moet ek vir die mense doen en HOE moet ek dit te doen en te vergeet om te vra:

**HOEKOM is ek hier?**

En daarom gaan Jesus na die verlate plekke toe, die woestyne. Om alleen te wees. Met God en met Homself. **HOEKOM** is Ek hier? Wat is my DOEL?

Want dis so maklik om net mense tevrede te hou. So maklik om maar net te doen wat ander wil hê ek moet doen. So maklik om maar net te luister na al die stemme in my lewe en dan die hardste stemme die sê te gee in my lewe. In plaas van die sagste stem, die stem wat ek net in die stilte kan hoor, die Here se stem.

So, as jy terugkyk op jou jaar, **HOEKOM** het jy gedoen wat jy gedoen het? Wie se stemme het jou lewe bepaal?

Onthou ek nog my **HOEKOM**’s?

* **HOEKOM** het ek met jou getrou? Ek gaan vir jou lief wees en vir jou sorg en vir jou omgee en jou ondersteun en my lewe vir jou gee ... doen ek dit nog? Bepaal dit die WAT en HOE van ons huwelik?
* **HOEKOM** het ek kinders gekry? Ek sla altyd vir jou lief wees en daar wees vir jou en vir jou net die beste gee en jou help om ’n wonderlike groot mens te wees ... doen ek dit nog? Is dit wat bepaal WAT ek met en vir my kinders doen en HOE ek dit doen?
* **HOEKOM** het ek my beroep gekies? Ek wil die beste wees, ek wil ’n verskil maak, ek wil dit reg doen, ek wil die Here daar bring. Hoe lyk my WAT en my HOE?
* **HOEKOM** is ek in ’n kerk? Ek wil groei en ek wil dien en ek wil tuiskom en ek wil my omring met mense wat dieselfde waardes as ek het... doen ek dit? Hoe lyk my WAT en my HOE by die kerk?
* Wat is my **HOEKOM** met my gesondheid? En my vriende? En my familie? En wat moet dit wees?

En natuurlik die grootste **HOEKOM** – HOEKOM bestaan ek? HOEKOM lewe ek nog? HOEKOM nou hier?

Miskien moet ons juis vandag dit weer vir onsself vra. Want as ek as gelowige glo dat God in beheer is, glo dat God my gemaak het, glo dat Hy ’n plan het met my lewe, dan MOET dit mos bepaal WAT ek doen en HOE ek dit doen. Is jy nog besig met jou groot HOEKOM?

Dis die genade van die laaste dag van die jaar – die jaar is verby! Ek kan nou fokus op volgende jaar. Wat is my **HOEKOM**’s van die nuwe jaar?

5

Wat is die groot HOEKOM’s wat ek EERSTE in my lewe wil insit, sodat ek die met die regte WAT’s en HOE’s besig sal wees?

Wat is my groot HOEKOM’s?

HOEKOM leef ek?

HOEKOM is ek hier?

Jesus se groot HOEKOM was om Homself vir ons op te offer; Jesus se groot HOEKOM was om aan die kruis te sterf; Jesus se groot HOEKOM was om ons vir God terug te koop. En elke keer wanneer die wêreld Hom van koers af wou bring, elke keer as mense se eise en behoeftes en nood Hom versoek het, het Hy alleen gaan bid, het Hy sy HOEKOM gaan vasmaak.

Miskien het jy soos ek ’n tydjie alleen in die woestyn nodig om dit weer te hoor. Miskien moet ek en jy meer gereeld stil word en ons HOEKOM onthou. Miskien het ek en jy ook tye waar die wêreld en mense ons met hulle eise en prioriteite en drome en ideale van koers wil bring, tye waar ons woestydtyd nodig het. Kom ons gaan nou elkeen in ’n kort woestyntyd van stilgebed in.

Amen.

*Here, help my met my HOEKOM’s.*

*Watter verkeerde HOEKOM’s is daar in my lewe en hoe kan ek hulle verander?*

*Watter HOEKOM’s moet daar in my lewe wees?*

1. 02151 e;rhmoj( on (1) of an empty or uninhabited place abandoned, lonely, desolate (LU 4.42); (2) of pers. abandoned, forsaken, desolate (GA 4.27); (3) subst. h` evÅ an uncultivated or uninhabited place desert, wilderness (LU 15.4). [↑](#footnote-ref-1)